Ses sterf in busbrand: Vier in hof | Maroela Media
Lede van die gemeenskap in die Praktiseer-landdroshof in Limpopo (6 April 2018). Foto: Verskaf
Vier verdagtes het Vrydag in die Praktiseer-landdroshof in Limpopo verskyn in verband met 'n voorval Maandagaand waartydens ses mynwerkers in 'n bus doodgebrand het.
Sipho Khumalo (28) is Woensdag in Driekop in hegtenis geneem, Aubrey Remos Tjie (35) is in Riba Cross in hegtenis geneem, Thabo Mokgala (33) is in Maandagshoek vasgetrek en Philimon Makwana (34) is in die Mohlake-gebied in hegtenis geneem.
Brig. Motlafela Mojapelo, woordvoerder van die polisie, het gesê al vier verdagtes staan tereg op ses aanklagte van moord, poging tot moord en opsetlike saakbeskadiging.
Hul medebeskuldigde, Kgaogelo Moime (29), het Donderdag in die Mecklenburg-landdroshof verskyn.
Al vyf verdagtes se saak is uitgestel tot 12 April wanneer hulle saam in die Mecklenburg-landdroshof sal verskyn vir hul formele borgtogaansoeke. Hulle sal in aanhouding bly tot dan.
Maroela Media het vroeër berig die vyf se inhegtenisneming kom ná 'n voorval Maandagaand by die Driekop-busstasie buite Burgersfort waar mynwerkers opgelaai is om hul aandskof te begin. Die bus het omstreeks 20:00 by die stasie stilgehou toe twee onbekende verdagtes in die bus geklim het. Die verdagtes het 'n vlambare vloeistof in die bus uitgegooi, dit aan die brand gesteek en vinnig uitgespring.